
Kan Europa forsvares uten USA?

FORORD

De siste fire årene har verden vært preget av krig eller fare for krig i større grad enn noen gang siden slutten av andre verdenskrig i 1945. Den balansen mellom stormaktene som har preget internasjonal politikk i hele perioden er svekket, og dermed blir spillerommet større for de aktørene som ser at de kan nå politiske mål ved å bruke makt. Krig er som vi vet politikk med andre midler. Men samtidig er det en tilbakekobling fra krigen til politikken. Enhver krig vil i seg selv påvirke de politiske kreftene som setter den i gang, og være en katalysator eller driver for politiske, økonomiske og sosiale endringer. Den kan forsterke en utvikling som allerede er i gang, eller den kan skape endringer som ingen hadde forutsett. Fordi krig i sin natur er noe ekstremt, vil den ofte radikalisere aktørene og motivene som står bak. Denne dynamikken gjør krigen til et både uforutsigbart og risikabelt instrument. Den amerikanske professoren Richard Betts ved Columbia-universitetet i New York har sagt det slik: «The purpose of war is to serve policy, but the nature of war is to serve itself.»

Krigen i Ukraina er intet unntak. Den er utløst av politiske krefter som har vært synlige lenge, og som har pekt i retning av en mer konfliktfylt verden enn den vi har hatt siden slutten av den kalde krigen, tidlig på 1990-tallet. Men Ukraina-krigen har akselerert utviklingen og skjerpet motsetningene mellom stormaktene, samtidig som den også har skapt uforutsette politiske reaksjoner. Slik har den allerede betydd mer for de geopolitiske omveltningene som skjer i verden enn noen annen enkeltbegivenhet. Nå peker utviklingen mot en avslutning på krigen som vil styrke de autoritære kreftene og regimene i verden. Den vil også forsterke maktforskyvningen fra vest til øst, bort fra Vestens liberale demokratier og over til økonomisk fremgangsrike, men mer autoritære regimer i Asia, med Kina i spissen. Her får krigen drahjelp av den fullstendige omveltningen i amerikansk utenrikspolitikk som president Donald Trump har foretatt etter at han gjeninntok Det hvite hus i januar 2025.

Det er derfor denne boken tar utgangspunkt i Ukrainakrigen, med den politiske og militære situasjonen slik den fremstår vinteren 2026. Med det som bakteppe følger en beskrivelse av hvordan krigen og dens mulige utfall vil kunne påvirke de viktigste aktørene på den storpolitiske scenen i årene fremover. Da tenker vi i første rekke på Russland, USA og Kina, og hvilken rolle de vil spille.

Men utviklingen reiser også spørsmålet om hva slags aktør vårt eget kontinent vil bli. Vil de europeiske landene greie å samle seg politisk og militært på en måte som gjør at Europa får en selvstendig, geopolitisk rolle i verden? Eller blir vi bare en del av det brettet de andre aktørene spiller på? Og hvordan vil Norge og de andre nordiske landene komme ut av det hele?

Samtidig med endringene som følger av politiske beslutninger hos stormaktene, preges verden også av andre forandringer enn dem som skyldes krig og konflikt. Miljø-og klimaendringer, religiøse og etniske motsetninger, sosiale og økonomiske forskjeller, og befolkningsvekst og folkeforflytninger bidrar til å komplisere bildet av den internasjonale situasjonen. Ofte skjerper slike forhold mange av de konfliktene som skyldes politiske beslutninger. Delvis er de også årsaken til at de politiske lederne handler som de gjør.

Til sammen skaper disse begivenhetene et inntrykk av en mer urolig verden, en farligere verden og en verden som beveger seg mot noe vi ikke helt vet hva er. Vi føler bare at utviklingen ikke er til det bedre, og at freden og velstanden vi har opplevd i Vesten etter andre verdenskrig nå er truet. Mange mennesker føler en dyp engstelse for hvor vi er på vei. En slik engstelse forsterker i seg selv usikkerheten, blant annet fordi den påvirker både staters, store selskapers og enkeltmenneskers økonomiske disposisjoner.

I denne boken kommer jeg til å operere med Vesten som en politisk aktør og et entydig begrep. Det er egentlig upresist, etter som Vesten ikke er en enhet i politisk forstand. Når jeg har brukt det, er det fordi det tross alt har en allment akseptert betydning. Med Vesten mener vi vanligvis de liberale demokratiene på den vestlige halvkule, de som kan føre sin historie, sin kultur og sine politiske institusjoner tilbake til gresk og romersk sivilisasjon. Vesten er med andre ord et sosiopolitisk og historisk begrep, snarere enn et geografisk. Vi vil for eksempel si at både Australia og New Zealand er vestlige land, på tross av at de geografisk befinner seg på den andre siden av jorden. Det skyldes at de ble kolonisert fra Storbritannia, og dermed har utviklet seg til samfunn som ligner på dem vi finner i Europa og Nord-Amerika.

Andre land – som eksempelvis Russland – ligger betydelig nærmere oss geografisk, men er likevel ikke en del av Vesten. Da Russland ble kristnet på 900-tallet, skjedde det fra Øst-Romerrikets sentrum Bysants, dagens Istanbul. Som vi skal se, var dette en viktig årsak til at det ortodokse Russland kom til å utvikle seg politisk og sosialt på en annen måte enn de vesteuropeiske land. På den annen side er også Ukraina et østeuropeisk, ortodokst land med religiøse, kulturelle og historiske røtter i Bysants. Men i vår tid har ukrainerne ønsket å løsrive seg fra denne fortiden og slutte seg politisk og økonomisk til de vestlige land. Derfor vil jeg her bruke Vesten som en fellesbetegnelse på land som har eller ønsker å utvikle et demokratisk styresett, basert på rettsstatsprinsipper, markedsøkonomi og et tydelig skille mellom stat og religion.

I løpet av 2025 holdt jeg en rekke foredrag om geopolitiske forhold – om Ukraina-krigen, den internasjonale situasjonen og hva slags utvikling vi kan se konturene av de nærmeste årene. Det er forhold vi følger med på ved Forsvarets forskningsinstitutt, FFI, for å kunne forutse hva som vil bli det norske forsvarets strategiske omgivelser i fremtiden. Etter disse foredragene, kom det gjerne opp en rekke spørsmål fra salen. Denne boken forsøker å svare på noen av de viktigste, for å gjøre det enklere å forstå begivenhetene fra dag til dag, og sette dem inn i en større sammenheng, med hovedvekt på den sikkerhetspolitiske dimensjonen.

Jeg har også denne gangen hatt meget god støtte med hensyn til både form og innhold fra Anders Halvor Nes hos Gyldendal, og mangeårig venn, journalist og forfatter Erik Bjørnskau. Likeledes har de daglige diskusjonene med kolleger på Forsvarets forskningsinstitutt, både rundt lunsjbordet og i andre sammenhenger, vært en inspirasjon og en forutsetning. Instituttets Avdeling for strategisk analyse og fellessystemer med sin tverrfaglige sammensetning av eksperter på både sikkerhetspolitikk, økonomi, langsiktige globale trender, Russland, USA og Kina danner en unik faglig bakgrunn for et bokprosjekt som dette. Ansvaret for alle eventuelle feil er likevel og selvsagt mitt eget.

